DA Den Europæiske Unions Tidende CE 84/669

(2004/C 84 E/0755)

SKRIFTLIG FORESPØRGSEL P-0766/04

af Giorgio Celli (Verts/ALE) til Kommissionen

(4. marts 2004)

Om: Finansieringen af kanaliseringen Llubí-Crestaxt-Pollensa (De Baleariske Øer)

I begyndelsen af 2003 besluttede Kommissionen ved hjælp af Samhørighedsfonden at finansiere kanaliseringsprojektet Llubí-Crestaxt-Pollensa på øen Mallorca i Spanien. Balearernes regering udskrev en offentlig konkurrence for projektet og iværksatte arbejdet, hvoraf 40 % er afsluttet. Dette projekt er et afgørende skridt hen imod en optimal forvaltning og distribution af Mallorcas vand. Det drejer sig om en fuldførelse af kanalforbindelsen tværs over Mallorca, som vil løbe 90 km langs foden af bjergkæden Tramuntana. Ved at opsamle vandet fra flere udløb samt regulere flere grundvandsreservoirer vil projektet således opfylde flere forskellige behov. Mallorcas typiske middelhavsklima og øens afhængighed af turistindustrien medfører, at vandbehovet er stort om sommeren, hvor nedbørsmængden er uregelmæssig, samt en vekslen mellem årelange perioder med vandmangel efterfulgt af enkelte år med rigelige nedbørsmængder. Formålet med projektet er netop at samle størstedelen af overfladevandressourcerne og dele af de underjordiske, således at det overskud af overfladevand, der opstår i perioder med megen nedbør, vil kunne placeres i strategisk udvalgte reservoirer med indsynkningsdale med stor kapacitet, således at disse reservoirer ville genvinde deres højeste grundvandsspejl og kunne fungere som vandreserver i de mest tørre perioder. Det er et projekt, der skal opfylde vandbehovet ved at mindske overbelastningen af vandbeholdningen ved hjælp af sammenkoblingerne med de benyttede vandførende lag. Efter at regionalstyret fik en ny sammensætning som følge af valget i juni sidste år, er arbejdet med den nordlige del af projektets tværforbindelse indstillet, og der er foreslået en ændring, som grundlæggende forvansker det oprindelige projekts mål: Forbindelsen mellem tværforbindelsen og vandreservoiret ved Crestaxt annulleres, og i stedet forbindes den med et nyt afsaltningsanlæg, som skal etableres i Alcudia. Dette vil efterlade Pollensa uden garanti for vandforsyning. Formålet med denne ændring er at bringe vand til Palma fra det kommende afsaltningsanlæg ved Alcudia i lavsæsonen, når anlæggets vandproduktion ikke opbruges af øens nordlige del. Ændringen har ikke været underkastet et nyt offentligt tilbud, og er heller ikke ledsaget af en teknisk begrundelse. Er Kommissionen indstillet på at finansiere projektet på trods af den fundamentale ændring af projektet og dets formål? Kan Kommissionen undersøge, hvorvidt fællesskabsretten omgås ved at være et fuldstændig andet projekt end det, der godkendtes i 2002?

Svar afgivet på Kommissionens vegne af Michel Barnier

(30. marts 2004)

Kommissionen har ganske rigtigt godkendt samfinansieringen af vandforsyningsprojektet Llubí — Crestatx (Sa Pobla) via Samhørighedsfonden. Ansøgningen om samfinansiering blev forelagt som et samlet og selvstændigt projekt. Kommissionen har ikke modtaget nogen ansøgning om samfinansiering af et eventuelt Crestatx (Sa Pobla) — Pollença-projekt.

EU-samfinansieringen skal anvendes på det oprindeligt planlagte og godkendte arbejde, og enhver ændring i det projekt, der rent faktisk modtager støtte, skal, hvad såvel selve arbejdet som formålet angår, analyseres af Kommissionen, især for at sikre, at fællesskabsbestemmelserne overholdes. Hvad det af Samhørighedsfonden samfinansierede projekt angår, har Kommissionen ikke til dato modtaget nogen ansøgning om ændring af den oprindelige afgørelse. Hvis de spanske myndigheder forelægger et forslag om ændring af det oprindelige projekt, vil Kommissionen analysere et sådant forslag.

Kommissionen ønsker endvidere at gøre opmærksom på, at ethvert projekt, der gennemføres på Unionens område, skal overholde den gældende lovgivning, uanset om det finansieres af EU eller ej; dette gælder især miljølovgivningen og bestemmelserne for indgåelse af offentlige kontrakter.